Document ID: 32014R0952

REGULAMENTUL DE PUNERE ÎN APLICARE (UE) NR. 952/2014 AL COMISIEI
din 4 septembrie 2014
de modificare a anexei I la Regulamentul (CE) nr. 798/2008 în ceea ce privește rubrica referitoare la Malaysia din cadrul listei țărilor terțe, teritoriilor, zonelor sau compartimentelor cu privire la gripa aviară înalt patogenă și la modelele de certificate sanitar-veterinare pentru importul de păsări de curte, pui de o zi, ouă pentru incubație, carne de pasăre și ratite de crescătorie și ouă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 alineatul (1) primul paragraf, articolul 8 alineatele (3) și (4), articolul 9 alineatul (2) litera (b) și articolul 9 alineatul (4),
având în vedere Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici, prezenți în rețeaua alimentară (2), în special articolul 10 alineatul (2),
având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (3), în special articolul 23 alineatul (1), articolul 24 alineatul (2), articolul 25, articolul 26 alineatul (2) și articolul 28 alineatul (1),
întrucât:
(1)
Regulamentul (CE) nr. 798/2008 al Comisiei (4) prevede că produsele care intră în domeniul său de aplicare sunt importate în Uniune și tranzitează prin Uniune doar din țările terțe, teritoriile, zonele sau compartimentele care sunt enumerate în coloanele 1 și 3 din tabelul cuprins în partea 1 a anexei I la regulamentul respectiv.
(2)
Regulamentul (CE) nr. 798/2008 stabilește, de asemenea, cerințele de certificare sanitar-veterinară pentru produsele în cauză. Cerințele respective iau în considerare impunerea sau nu a unor condiții specifice ca urmare a statutului acestor țări terțe, teritorii, zone sau compartimente în privința bolilor. Condițiile specifice menționate, precum și modelele de certificate sanitar-veterinare care trebuie să însoțească importul produselor în cauză sunt stabilite în partea 2 a anexei I la regulamentul menționat.
(3)
Malaysia este menționată în partea 1 a anexei I la Regulamentul (CE) nr. 798/2008 ca țară terță din care este autorizat importul de ouă și produse din ouă pentru consum uman, dar numai din regiunea Peninsula de Vest (MY-1). Cu toate acestea, rubrica din anexă corespunzătoare acestei țări indică faptul că, în prezent, importurile de ouă pentru consum uman din regiunea respectivă sunt restricționate din motive de sănătate publică, din cauza faptului că programul corespunzător de control al salmonelei nu a obținut încă autorizația UE conform Regulamentului (CE) nr. 2160/2003 și, de asemenea, din cauza unei condiții specifice privind restricțiile legate de focarele de gripă aviară înalt patogenă (HPAI).
(4)
Potrivit ultimului raport al Organizației Mondiale pentru Sănătatea Animalelor (OIE) privind HPAI la animale, Malaysia este indemnă de HPAI de peste doi ani. Prin urmare, se cuvine să se elimine restricțiile legate de sănătatea animalelor care privesc importurile de ouă pentru consum uman din cauza HPAI și este necesară actualizarea în consecință a rubricii privind Malaysia din partea 1 a anexei I la Regulamentul (CE) nr. 798/2008. Cu toate acestea, importurile de ouă pentru consum uman ar trebui interzise în continuare, din cauza celorlalte restricții, cauzate de absența unui program de control al salmonelei autorizat de Uniune.
(5)
De asemenea, Regulamentul (CE) nr. 798/2008 stabilește condițiile pentru a determina dacă o țară terță, un teritoriu, o zonă sau un compartiment trebuie să fie considerat indemn de boala de Newcastle. Una dintre condiții este să nu se fi efectuat nicio vaccinare împotriva acestei boli utilizându-se vaccinuri care nu respectă criteriile pentru vaccinuri recunoscute împotriva bolii de Newcastle, criterii specificate în anexa VI la regulamentul respectiv, pe o perioadă de cel puțin 12 luni înaintea certificării de către medicul veterinar oficial, cu excepția cazului în care sunt îndeplinite cerințele sanitare suplimentare menționate în anexa VII. Modelele de certificate sanitar-veterinare BPP, BPR, DOC, DOR, HEP, HER, SRP și SRA prevăzute în partea 2 a anexei I la Regulamentul (CE) nr. 798/2008 presupun certificarea conformității și informații privind utilizarea vaccinurilor împotriva bolii Newcastle, inclusiv numele și tipul vaccinului și data vaccinării. Formatul actual al modelelor respective ar trebui actualizat pentru a permite o înregistrare simplificată a informațiilor, într-un format tabelar.
(6)
Regulamentul (CE) nr. 798/2008 permite importurile în Uniune de carne de ratite de crescătorie pentru consum uman din „exploatații de ratite înregistrate și închise” din Africa de Sud, cu condiția să fie îndeplinite condițiile specifice prevăzute în anexa I. Cu toate acestea, experiența demonstrează că este necesară clarificarea cerințelor privind certificarea sanitară pentru produsul respectiv, în special în ceea ce privește apariția virusurilor gripei aviare slab patogene (LPAI) în exploatațiile de ratite și în exploatațiile avicole. Condiția specifică „H” și modelul de certificat sanitar-veterinar pentru carnea de ratite de crescătorie destinată consumului uman (RAT), prezentat în partea 2 a anexei I la Regulamentul (CE) nr. 798/2008, ar trebui, prin urmare, să fie modificate corespunzător.
(7)
Regulamentul (CE) nr. 798/2008 prevede condiții alternative de certificare pentru importurile de pui de o zi și de ouă pentru incubație din Canada care provin din exploatații situate în alte zone decât cele aflate sub restricții oficiale legate de LPAI datorită garanțiilor primite din partea acestei țări terțe și a acordului veterinar (5) încheiat cu ea. Cu toate acestea, este necesară stabilirea unor cerințe privind certificarea sanitar-veterinară pentru importurile de pui de o zi și de ouă pentru incubație provenind din toate țările terțe din care sunt autorizate astfel de importuri în vederea alinierii cerințelor respective la cele aplicate în interiorul Uniunii în cazul apariției unui focar de LPAI, inclusiv stabilirea unor restricții sanitar-veterinare oficiale pentru o zonă cu o rază de cel puțin 1 km în jurul focarului de LPAI. De asemenea, este adecvată aplicarea cerințelor modificate pentru LPAI și tuturor importurilor de produse din păsări de curte vii și din ratite vii care intră sub incidența Regulamentului (CE) nr. 798/2008 din toate țările terțe din care este autorizat importul de astfel de produse. Prin urmare, în părțile 1 și 2 din anexa I la Regulamentul (CE) nr. 798/2008, condiția specifică desemnată ca „L” ar trebui eliminată, iar modelele de certificat sanitar-veterinar BPP, BPR, DOC, DOR, HEP, HER, SRP și SRA ar trebui modificare corespunzător.
(8)
Regulamentul (CE) nr. 2160/2003 stabilește normele pentru controlul salmonelei la diferite efective de păsări de curte din Uniune. Acesta prevede că admiterea sau menținerea pe lista țărilor terțe, prevăzută de legislația Uniunii, a speciilor sau categoriilor relevante, din care statele membre sunt autorizate să importe păsări de curte sau ouă pentru incubație vizate de respectivul regulament depind de prezentarea către Comisie, de către țara terță în cauză, a unui program de control al salmonelei oferind garanții echivalente celor conținute în programele naționale de control al salmonelei ale statelor membre. Garanțiile și informațiile relevante sunt incluse, de asemenea, în modelele de certificate sanitar-veterinare stabilite în partea 2 din anexa I la Regulamentul (CE) nr. 798/2008. Pentru simplificare, indicarea și atestarea garanțiilor respective în modelele de certificate sanitar-veterinare: BPP, DOC, HEP și SRP, prevăzute în partea 2 a anexei I din Regulamentul (CE) nr. 798/2008, ar trebui modificate pentru a permite utilizarea unui format tabelar.
(9)
Regulamentul (UE) nr. 517/2011 al Comisiei (6) a abrogat Regulamentul (CE) nr. 1168/2006 al Comisiei (7). Prin urmare, trimiterile la Regulamentul (CE) nr. 1168/2006 din cadrul Regulamentului (CE) nr. 798/2008 ar trebui modificate ca referințe la Regulamentul (UE) nr. 517/2011.
(10)
Regulamentul (CE) nr. 853/2004 (8) stabilește norme specifice de igienă a alimentelor de origine animală pe care trebuie să le respecte operatorii din sectorul alimentar și definițiile care se aplică acestora. Punctul 1.12 din anexa I la regulamentul menționat stabilește definiția pentru „viscere”, care include pipotele păsărilor de curte.
(11)
În plus, Decizia 2007/240/CE a Comisiei (9) stabilește modele standard pentru certificatele sanitar-veterinare necesare pentru importurile de animale vii, material seminal, embrioni, ovule și produse de origine animală în Uniune și pentru certificatele de tranzit prin Uniune a produselor de origine animală. Notele explicative cuprinse în anexa I la decizia menționată prevăd utilizarea codurilor pentru mărfuri astfel cum apar în Sistemul Armonizat (SA) al Organizației Mondiale a Vămilor la completarea rubricii I.19 din modelele de certificate sanitar-veterinare. În acest sistem, pipotele de păsări de curte sunt asimilate stomacurilor de animale care rămân clasificate la codul HS 05.04, chiar dacă sunt comestibile.
(12)
Modelul de certificat sanitar-veterinar pentru carnea de pasăre (POU) prevăzut în partea 2 a anexei I la Regulamentul (CE) nr. 798/2008 se referă, la rubrica I.19 din notele privind partea I, la codurile SA 02.07 și 02.08. Pentru a include certificarea pentru pipotele de pasăre, ar trebui adăugat la aceste note și codul SA 05.04.
(13)
Regulamentul de punere în aplicare (UE) nr. 427/2012 al Comisiei (10) autorizează Danemarca să aplice garanțiile speciale în privința salmonelei stabilite în Regulamentul (CE) nr. 853/2004 cu privire la ouăle expediate către acest stat membru. Ca urmare, modelul de certificat sanitar-veterinar pentru ouă (E) prevăzut în partea 2 a anexei I la Regulamentul (CE) nr. 798/2008 ar trebui modificat ținând seama de Regulamentul de punere în aplicare (UE) nr. 427/2012. În plus, trimiterea la modelul de certificat sanitar-veterinar din Regulamentul (CE) nr. 1028/2006 al Consiliului (11) ar trebui înlocuită, întrucât regulamentul respectiv a fost abrogat, cu o trimitere la partea VI a anexei VII la Regulamentul (UE) nr. 1308/2013 al Parlamentului European și al Consiliului (12).
(14)
Prin urmare, anexa I la Regulamentul (CE) nr. 798/2008 ar trebui modificată în consecință.
(15)
Ar trebui să se prevadă o perioadă de timp rezonabilă până când modelele de certificate sanitar-veterinare modificate devin obligatorii, pentru a permite statelor membre și sectorului industrial să se adapteze la noile cerințe prevăzute de modelele de certificate sanitar-veterinare modificate.
(16)
Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1
Modificări ale Regulamentului (CE) nr. 798/2008
Anexa I la Regulamentul (CE) nr. 798/2008 se modifică în conformitate cu anexa la prezentul regulament.
Articolul 2
Măsuri tranzitorii
Pe o perioadă de tranziție până la 14 martie 2015, introducerea în Uniune a transporturilor de produse care intră sub incidența Regulamentului (CE) nr. 798/2008, însoțite de un certificat sanitar-veterinar completat conform modelului adecvat de certificat sanitar-veterinar BPP, BPR, DOC, DOR, HEP, HER, SRP, SRA, POU, RAT sau E prevăzut în partea 2 a anexei I la Regulamentul (CE) nr. 798/2008, în versiunea anterioară modificărilor introduse de articolul 1 din prezentul regulament, continuă să fie autorizată, cu condiția ca certificatul sanitar-veterinar însoțitor să fi fost semnat înainte de data de 14 ianuarie 2015.
Articolul 3
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 septembrie 2014.

Labels: 3
17
18
6